”KUNSTNERE I HOSPICE”

ved Hans Dal til generalforsamlingen 3.maj 2018

Ordningen bliver brugt på alle hospicer, som tillige har deres egne ”lokale” kunstnere, og det er rigtig fint. Disse kunstnere er også velkomne til at melde sig ind i ”Kunstnere i Hospice”.

Ved at lægge kataloget ud digitalt er det blevet meget nemmere at finde og kontakte kunstnere, idet ændringer i mail og telefonnr. også hos tovholdere nu bliver rettet umiddelbart.

For at afviklingen af kunstnernes optræden skal foregå så godt som muligt, vil jeg senere skitsere det ideelle arrangement som en slags code of conduct.

Men først lidt om de vanskeligheder, der ind imellem opstår.

1. Kunstneren melder ikke tilbage - selv efter gentagne henvendelser. Løsningen på dette problem overlades til Marianne og mig, der kontakter den pågældende kunstner for at få klarhed over, om vedkommende stadig er med i ordningen eller muligvis ønsker en pause.
2. Vanskeligheder med at få kunstnere til hospicer, der ligger længere væk fra kunstnerens egen bopæl. Der kan her nævnes hospicer i: Esbjerg, Bandholm, og nordjyske, hvor det har vist sig sværere at få engageret kunstnere. Det vil jeg prøve at gøre noget ved i det kommende år
3. Kunstneren føler sig mindre velkommen: Enkelte kunstnere har klaget over manglende oplysninger rundt om i hospicet om deres optræden. Nogle tovholdere sætter en lille plakat op på de enkelte værelser, så også pårørende orienteres. I kan sikkert også forestille jer, at det kan være svært at optræde, hvis ikke der er et publikum, og især der, hvor der heller ikke er transmission på værelserne. Det er også vigtigt for stemningen ved arrangementet, at det foregår i et rum og ikke på en åben gang, hvor der er for meget ”gennemtræk.” Både frivillige og personale må meget gerne opfordres til at deltage så vidt muligt, da det også er en god måde at have samvær med patienter og deres pårørende. Det giver et særligt nærvær, når også frivillige dukker op til koncerten.
4. Endelig vil en enkelt flaske vin fra hospice som tak for koncerten være ønskelig.

5. Anbefalinger: Hvis man ønsker en af de kunstnere, der er en smule berømte, kan jeg anbefale, at man kontakter den pågældende og spørger ham/hende, om de ville kunne f.eks. den 21.marts 2019- og at man minder dem om aftalen et par måneder før. Det plejer at lykkes, idet kunstneren har svært ved at sige nej så lang tid i forvejen.- Ligeledes, at man f.eks. kontakter en kendt og spørger, om de på et eller andet tidspunkt i deres turnevirksomhed er i nærheden af et hospice i yderområderne.

Vi har i ”Kunstnere i Hospice” en del fortællere/ oplæsere, som ikke bliver brugt ret meget, - dem kan vi godt anbefale.

6. I skal ikke holde jer tilbage med at kontakte os m.h.t. enkelte kunstneres afvisende holdning, eller hvor det viser sig, at kunstnerens optræden er malplaceret i hospicesammenhæng. Det er mit job at udrede problemer. Og da ingen i Foreningen af Frivillige ved Hospice, og ingen i ”Kunstnere i Hospice” får honorar, har det i de sidste 9 år vist sig taknemligt for Marianne at søge fonde om penge til transportudgifter, så det fortsætter vi med.